Source: http://eur-lex.europa.eu/legal-content/HU/TXT/?uri=URISERV:ai0046
Timestamp: 2015-08-30 19:35:00+00:00

Document:
Az Európai Unió Bíróságának eljárási szabályzata
Ez a szabályzat határozza meg az Európai Unió Bíróságának (EUB) belső szervezetét, emellett leírja a bírósági eljárások folyamatát és szabályait.
Az Európai Unió Bíróságának eljárási szabályzata.
Az Európai Unió Bíróságának (EUB) eljárási szabályzata állapítja meg a Bíróság szervezetét és működési rendjét. Meghatározza a Bíróság összetételét és az egyes ítélkező testületeket.
Az eljárási szabályzat kitér továbbá a Bíróság előtt megindítható eljárásokra is. Megállapítja többek között az eljárások különböző szakaszait és az azokra vonatkozó szabályokat.
Az EUB a tagállamok közös megegyezésével hat évre kinevezett 27 bíróból és 8 főtanácsnokból áll. A főtanácsnokok feladata, hogy az eléjük utalt ügyekről pártatlanul és függetlenül adjanak jogi véleményt.
A bírák maguk közül megválasztják az EUB elnökét három éves időtartamra. Az elnök irányítja a Bíróság munkáját, valamint elnököl a tárgyalásokon és a nagyobb létszámú ítélkező testületekben tartott tanácskozásokon.
A Bíróság köteles kinevezni egy hivatalvezetőt is, úgyszintén hatéves időtartamra. A hivatalvezető egyben az intézmény főtitkára is.
Az ítélkező testületek
A Bíróság a következő testületekben ülésezik:
a teljes ülés, amelyet a bírák összessége alkot. A Bíróság teljes ülésben jár el, ha az ügyet kivételes jelentőségűnek ítéli, vagy ha az európai ombudsman, a Bizottság egy tagjának vagy a Számvevőszék egy tagjának a lemondásáról kell határoznia;a 13 bíróból álló nagytanács. Valamely tagállam vagy intézmény erre vonatkozó kérése esetén, illetve a különösen összetett vagy jelentős ügyek esetében a Bíróság nagytanácsban ülésezik;a három vagy öt bíróból álló tanácsok minden más ügy esetében.
A Bíróság előtti eljárások
Az EUB előtti eljárások több szakaszból állnak.
Az ügyek az írásbeli szakasszal kezdődnek. Az EUB-hez a hivatalvezetőhöz címzett keresetlevéllel kell fordulni. Az ellenérdekű félnek a keresetlevél kézhezvételét követően egy hónap áll a rendelkezésére ellenkérelme előterjesztésére. A felek kiegészíthetik érveiket: a felperesnek ezt követően válaszra, majd az alperesnek viszonválaszra van joga.
Az írásbeli szakasz lezárását követően az EUB döntést hoz arról, hogy szükség van-e bizonyítási eszközökre. Ezek az eszközök a következők lehetnek:
a felek személyes megjelenése;tájékoztatás kérése és dokumentumok benyújtása;tanúvallomás;szakértői vélemény;helyszíni szemle.
Az eljárás ezt követően a szóbeli szakaszba lép. Ebben a szakaszban az EUB többek között meghallgatja a meghatalmazottakat, az ügyvédeket és adott esetben a tanúkat és a szakértőket, valamint meghallgatják a főtanácsnok indítványát.
Az ügyeket nyilvános tárgyaláson, a bírói tanács és a főtanácsnok jelenlétében tárgyalják. A tagállamokat és az európai intézményeket minden egyes ügyre külön kinevezett meghatalmazott képviseli, a többi fél esetében azonban kötelező az ügyvédi képviselet.
Kivételes esetben az EUB úgy dönthet, hogy az ügyet gyorsított eljárásban tárgyalja, ha az ügy rendkívül sürgős. Az ilyen típusú eljárásban a határidőket a lehető legnagyobb mértékben lerövidítik és maga az ügy abszolút elsőbbséget élvez.
A szabályzat további különleges eljárásokat is megállapít, többek között az alábbi ügyekre:
az előzetes döntéshozatalra utalás, amikor a Bíróság elé az alapszerződések rendelkezéseinek értelmezésével vagy érvényességével kapcsolatos kérdéseket terjesztenek;a Törvényszék határozatai elleni fellebbezések. Ebben az esetben az EUB előtti fellebbezés kizárólag a jogkérdésekre terjedhet ki;a Törvényszék határozatainak felülvizsgálata. A felülvizsgálatot az első főtanácsnok indítványozza abban az esetben, ha komolyan felmerül az uniós jog egységessége vagy koherenciája sérelmének a kockázata. Ezt követően az EUB határoz arról, hogy szükséges-e a döntés felülvizsgálata.
Az eljárási költségek
A Bíróság előtti eljárás ingyenes. Mindazonáltal a Bíróság előtt fellépni jogosult ügyvédek költségeit nem viseli az EUB.
Ha a fél ezeket a költségeket nem képes viselni, költségmentességet kérelmezhet. A kérelemhez csatolni kell a kérelmező rászorultságát igazoló valamennyi iratot.
1991.9.1.
HL L 176., 1991.7.4.
A szabályzat későbbi módosításait és helyesbítéseit belefoglalták az alapszövegbe. Ez az egységes szerkezetbe foglalt változat kizárólag tájékoztató jellegű.
További információk az Európai Unió Bíróságának honlapján találhatók
Utolsó frissítés: 14.10.2011

References: Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság